ปัจจัยความเสี่ยง

ปัจจัยความเสี่ยงทางด้านการดำเนินธุรกิจ (Business Risk)
ในการประกอบธุรกิจของบริษัทจำแนกได้ดังนี้

1.ความเสี่ยงจากการแข่งขันในธุรกิจโรงพยาบาล

เนื่องจากธุรกิจโรงพยาบาลเอกชนเป็นธุรกิจที่มีการแข่งขันสูงในปัจจุบัน
และโดยเฉพาะอย่างยิ่งการเปิดดำเนินการท่าอากาศยานสากลแห่งใหม่ (สุวรรณภูมิ)
ทำให้บริษัทเอกชน โรงงาน หน่วยงานราชการ
รวมทั้งแหล่งชุมชนในบริเวณใกล้เคียงต่างก็ต้องมีการขยายตัวเพื่อรองรับธุรกิจต่างๆ ที่จะเพิ่มมากขึ้น
จากสาเหตุดังกล่าว ทำให้มีภาวะการแข่งขันในด้านการบริการด้านการแพทย์แก่บริษัทเอกชน
หน่วยงานราชการและห้างร้านดังกล่าวข้างต้นของบริษัทมีความรุนแรงมากขึ้นในอนาคต ทั้งนี้
การแข่งขันจะมาจากการที่ผู้ประกอบการรายใหม่เข้ามาเปิดให้บริการการรักษาพยาบาลในบริเวณพื้นที่ใกล้เคียง
หรือโรงพยาบาลเดิมที่ปัจจุบันเป็นคู่แข่งของบริษัทอาจใช้นโยบายด้านราคาเพื่อรักษาฐานลูกค้าใหม่ที่มีแนวเพิ่มขึ้นในอนาคต
ซึ่งอาจทำให้บริษัทต้องดำเนินการต่างๆ เพื่อรักษาฐานลูกค้าของบริษัทไว้

อย่างไรก็ตาม บริษัทได้ตระหนักถึงความเสี่ยงที่อาจจะเกิดขึ้นดังกล่าว ในปี 2551
บริษัทยังคงยึดนโยบายบริหารการเจริญเติบโตอย่างมั่นคง
และรอบคอบไม่ว่าจะเป็นการปรับปรุงอาคารสถานที่
หรือการลงทุนทางเครื่องมือแพทย์ที่ตรงกลุ่มเป้าหมายและคุ้มค่าที่สุดกับจำนวนเงินที่ลงทุนไป
สิ่งที่บริษัทให้ความสำคัญสม่ำเสมอในรอบปีที่ผ่านมา คือ
การพัฒนาตนเองตามแนวคิดทางการบริหารธุรกิจขององค์กรชั้นนำระดับโลกในแนวทางบริหารของ
Thailand Quality Award (TQA) และแนวทางการรักษาพยาบาลผู้ป่วย
โดยยึดแนวทางการบริหารโรงพยาบาลของ JCIA
ซึ่งเป็นมาตรฐานสากลการรับรองคุณภาพโรงพยาบาลระดับนานาชาติ
นอกจากนี้บริษัทยังมีการควบคุมต้นทุนและค่าใช้จ่ายในการดำเนินงานให้อยู่ในระดับที่เหมาะสมเพื่อช่วยเพิ่มศักยภาพในการแข่งขันทางด้านราคาที่อาจเกิดขึ้นในอนาคต

2.ความเสี่ยงจากการเกิดข้อพิพาททางกฎหมาย

เนื่องจากในกระบวนการให้บริการสุขภาพเป็นเรื่องที่เกี่ยวข้องกับด้านสุขภาพชีวิตของผู้ป่วยโดยตรงปัญหาที่พบมักจะเป็นเรื่องความไม่เข้าใจระหว่างผู้ป่วย
และแพทย์ผู้ให้การรักษา ในเรื่องการวินิจฉัยอาการ สาเหตุโรค ปัจจัยที่เกิดโดยแพทย์
หรือระหว่างผู้ป่วย กับพยาบาล ผู้ชำนาญการต่างๆ
ในกระบวนการให้การรักษาและดูแลผู้ป่วยในช่วงพักฟื้น
ซึ่งหากมีการละเลยต่อการปฏิบัติตามมาตรฐานการให้บริการทางการแพทย์
อาจเกิดภาวะแทรกซ้อนต่างๆ ต่อผู้ป่วยและนำไปสู่การสูญเสียชีวิต ซึ่งสามารถเกิดขึ้นได้ทุกโอกาส
ในปี 2551 ที่ผ่านมามาตรการที่บริษัทใช้กับเรื่องนี้เป็นมาตรการเชิงป้องกัน
โดยใช้มาตรฐานระบบเชิงคุณภาพ
และมาตรฐานวิชาชีพเป็นแนวทางในการป้องกันความเสี่ยงเกี่ยวกับระบบการจัดการผู้ป่วย,
มาตรฐาน ISO 14001 เป็นมาตรฐานในการป้องกันความเสี่ยงที่เกิดจากผลกระทบสิ่งแวดล้อม,
มาตรฐานด้าน Hospital Accreditation (HA)
เป็นมาตรฐานในการป้องกันความเสี่ยงจากการรักษาพยาบาลโดยตรง นอกจากนี้ บริษัทยังจัดตั้ง
Risk Committee เพื่อรับผิดชอบในการบริหารความเสี่ยงเชิงป้องกัน
กรณีที่เกิดขึ้นเพื่อให้เกิดความเสียหายน้อยที่สุด

3.ความเสี่ยงจากการขาดแคลนบุคลากรทางการแพทย์

การประกอบธุรกิจโรงพยาบาลทำให้บริษัทมีความจำเป็นต้องใช้บุคลากรที่มีความเชี่ยวชาญพิเศษ เช่น
แพทย์ เภสัชกร และพยาบาลวิชาชีพ เป็นต้น ดังนั้น
บริษัทอาจได้รับผลกระทบจากการขาดแคลนบุคลากรดังกล่าว
เนื่องจากการประกอบธุรกิจโรงพยาบาลเอกชนในปัจจุบันมีการแข่งขันกันในด้านการให้บริการค่อนข้างสูง
ซึ่งการพัฒนาบุคลากรดังกล่าวให้มีความชำนาญจำเป็นต้องใช้ระยะเวลานาน
ทำให้บุคลากรดังกล่าวเป็นที่ต้องการอย่างมากของโรงพยาบาลเอกชนชั้นนำอื่นๆ

เนื่องจากบริษัทและผู้บริหารระดับสูงมีความสัมพันธ์ที่ดีกับโรงพยาบาลชั้นนำหลายแห่งทั้งโรงพยาบาลรัฐบาลและโรงพยาบาลเอกชน
มีเป้าหมายที่ชัดเจนในการส่งเสริมให้พนักงานมีความเจริญก้าวหน้าและสามารถเติบโตได้อย่างต่อเนื่อง
ด้วยระบบการยกย่องชมเชยพนักงาน ระบบให้รางวัลที่จูงใจต่อผู้ปฏิบัติงานที่ดี
จึงทำให้พนักงานส่วนใหญ่มีความผูกพันและทำงานกับบริษัทอย่างต่อเนื่องในระยะยาว